**SOSIAALIHUOLTOLAIN (1301/2014) MUKAISET LIIKKUMISTA TUKEVAT PALVELUT V.2020**

Sosiaalihuoltolain 23 §:n mukaan liikkumisen tukea järjestetään henkilöille, jotka eivät kykene itsenäisesti käyttämään julkisia liikennevälineitä sairauden, vamman tai muun vastaavan toimintakykyä alentavan syyn takia ja jotka tarvitsevat palvelua asioimisen tai muun jokapäiväiseen elämään kuuluvan tarpeen vuoksi.

Liikkumisen tuki tukee osaltaan ikääntyneiden henkilöiden suoriutumista ja omatoimisuutta, osallisuutta yhteiskuntaan sekä tukee kotona asumista.

Liikkumisen tukea ei myönnetä, jos henkilö on oikeutettu saamaan korvauksen muun lain nojalla. Kuljetustukea ei voi käyttää ns. Kela-matkoihin, joita ovat mm. lääkäri-, terveyskeskus-, sairaala-, laboratorio- ja kuntoutusmatkat.

Liikkumista tukevana palveluna kutsuperiaatteella toimiva palveluliikenne on ensisijainen palvelu yksilöllisiin kuljetuspalveluihin nähden. Kunnan järjestämä palveluliikenne liikennöi jokaisessa Ppky Selänteen kunnassa.

Liikkumisen tuki on ns. määrärahasidonnainen palvelu. Liikkumisen tuen järjestämisen laajuus riippuu asiakkaan yksilöllisestä palvelutarpeesta. Matkoja myönnetään pääsääntöisesti 8 yhdensuuntaista matkaa kuukaudessa vuodeksi kerrallaan.

Palvelun tarvetta arvioitaessa palvelu kohdennetaan sitä eniten tarvitseville. Hakijan taloudellinen tilanne voi joiltakin osin vaikuttaa tuen myöntämiseen.

Pienituloisena pidetään:

* Yksinasuvaa, jonka nettotulot ovat enintään 900 €/kk ja puolisoita, joiden yhteenlasketut nettotulot ovat enintään 1 800 €/kk ja talletuksia on enintään 3 000 €/henkilö. Hoitotukea ja rintamalisää ei oteta tulona huomioon.
* Hakija on velvollinen pyydettäessä toimittamaan tositteelliset tiedot tuloistaan ja kaikista talletuksistaan (esim. viimeisin tiliote tai pankin antama tosite)

Hakemuksen liitteeksi on pyydettäessä toimitettava lausunto alentuneesta toimintakyvystä, joka vaikeuttaa itsenäistä liikkumista.

Kuljetuspalveluasiakkaalle annetaan TaksiPLUS-kortti, joka on voimassa määräaikaisen päätöksen voimassaoloajan. Matkan omavastuu/yhdensuuntainen matka on matkan pituuden mukainen linja-autoliikenteen vakiovuoron voimassa oleva taksa.

Sotainvalideille ja rintamaveteraaneille myönnetään matkoja yksilöllisen tarpeen mukaan eikä heiltä peritä omavastuuta. Valtiokonttori korvaa näille henkilöille myönnetyn liikkumisen tuen kustannukset kunnille ja kuntayhtymille täysimääräisinä.

Liikkumisen tukea voi hakea ympäri vuoden siihen tarkoitetulla hakulomakkeella.

Haapajärvellä, Pyhäjärvellä ja Reisjärvellä on varattu määräraha Selänteen talousarvioon vuodelle 2020.

Hakemukset käsittelevät sosiaalityöntekijä Sirpa Hietala, puh. 044-4456 187 (Haapajärvi ja Reisjärvi) ja sosiaaliohjaaja Jaana Olkkonen, puh. 044-4456 188 (Pyhäjärvi).